NER ออกหุ้นกู้ 700 ลบ.อายุ 2 ปี ดบ. 6.5% ขายรายใหญ่-สถาบัน 27-29 ต.ค.นี้
NER ออกหุ้นกู้ 700 ลบ.อายุ 2 ปี ดบ. 6.5% ขายรายใหญ่-สถาบัน 27-29 ต.ค.นี้
26 ต.ค. 2563

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER ผู้ดำเนินธุรกิจผลิตและจำหน่ายยางแผ่นรมควัน ยางแท่ง และยางผสม เพื่อจำหน่ายไปยังผู้ผลิตในอุตสาหกรรมยานยนต์ และกลุ่มผู้ค้าคนกลาง ทั้งในและต่างประเทศ เปิดเผยว่า จากการที่บริษัทมีการขยายกำลังการผลิตจากเดิมที่ 290,000 ตัน/ปี เป็น 460,000 ตัน/ปี จึงได้มีการเสนอขายหุ้นกู้ เพื่อเป็นเงินทุนหมุนเวียนในกิจการบริษัท คาดว่าจะนำเงินที่ ได้ไปใช้ในการดำเนินงานภายในระยะเวลา 1 ปีนับแต่วันออกหุ้นกู้
สำหรับการเสนอขายหุ้นกู้ของบริษัท ครั้งที่ 1/2563 จะเสนอขายมูลค่าไม่เกิน 700 ล้านบาท เป็นจำนวนเสนอขายไม่เกิน 500 ล้านบาท และจำนวนหุ้นกู้สำรองเพื่อการเสนอขายเพิ่มเติมไม่เกิน 200 ล้านบาท โดยหุ้นกู้มีอายุ 2 ปี ครบกำหนดไถ่ถอนปี 2565 มีอัตราดอกเบี้ยคงที่ร้อยละ 6.50 ต่อปี ชำระดอกเบี้ยทุกๆ 3 เดือนตลอดอายุหุ้นกู้
นายชูวิทย์ กล่าวเพิ่มเติมว่า การเสนอขายหุ้นกู้จะขายระหว่างวันที่ 27-29 ตุลาคม 2563 เสนอขายให้แก่ผู้ลงทุนสถาบัน และ/หรือผู้ลงทุนรายใหญ่ มีบริษัท แอสเซท โปร แมเนจเม้นท์ จำกัด เป็นที่ปรึกษาทางการเงิน ส่วนผู้จัดการการจัดจำหน่ายหุ้นกู้ ได้แก่ บริษัทหลักทรัพย์ โนมูระ พัฒนสิน จำกัด (มหาชน), บริษัทหลักทรัพย์ เอเซีย พลัส จำกัด, บริษัทหลักทรัพย์ เคทีบี (ประเทศไทย) จำกัด (มหาชน) และ บริษัทหลักทรัพย์ ฟิลลิป (ประเทศไทย) จำกัด (มหาชน)
ทั้งนี้บริษัท ทริสเรทติ้ง จำกัด ได้จัดอันดับความน่าเชื่อถือของบริษัทที่ระดับ “BB+” แนวโน้มอันดับเครดิต “Stable”เมื่อวันที่ 14 กันยายน 2563 อีกด้วย